Ċifri tal-Korporazzjoni għax-Xogħol u t-Taħriġ juru li fi 12-il xahar, bejn Ottubru tal-2012 u Ottubru tal-2013, l-impjiegi fultajm żdiedu bit-3.2% li issarrfet f’4,859 impjieg ġdid. Fl-istess perjodu komplew jiżdiedu l-ħaddiema li jridu jidħlu fid-dinja tax-xogħol tant li l-persuni li qegħdin jirreġistraw għax-xogħol żdiedu wkoll b’581. L-uffiċċju Nazzjonali tal-Istatistika qal li f’dan il-perjodu, il-persuni li jaħdmu għal rashom żdiedu 243, waqt li kien hemm 4,616-il ħaddiem ieħor f’impjieg kemm mas-settur pubbliku kif ukoll mas-settur privat. Il-maggoranza taż-żieda fl-impjiegi kienet ta’ ħaddiema nisa. L-NSO innota li s-settur tal-kostruzzjoni kompla juri tnaqqis fl-impjiegi. Iċ-ċifri uffiċjali juru wkoll li l-ħaddiema partajm żdiedu b’2,551. Mill-kotba tal-ETC jirriżulta li l-ħaddiema partajm jgħoddu kważi 58,000.